**Terughoubelasting vir nie-inwonende vermaak- en sportpersone**

**Wat is dit?**

Enige betaling aan nie-inwonende vermaak- en sportpersone, vir bepaalde aktiwiteite wat in Suid-Afrika plaasvind, is aan 'n terughoubelasting van 15% onderhewig. Die inwoner (bv. promotor, borg, persoon wat die funksie of geleentheid reël) wat verantwoordelik is vir die betaling aan die buitelandse vermaak- of sportpersoon, moet die belasting van sodanige betaling terughou en dit aan SARS oorbetaal. Waar daar geen inwoner-betrokkenheid is nie, word die belastingaanspreeklikheid direk op die buitelandse vermaak- en sportpersone geplaas. Die 15% terughoubelasting is 'n finale belasting en geen uitgawes of toelae mag afgetrek word nie.

**Wie is verantwoordelik vir die betaal van die belasting?**

Die inwoner wat die byeenkoms reël of aanbied en vergoeding aan die nie-inwonende kunstenaar of sportpersoon betaal, moet die belasting aan SARS oorbetaal. Waar 'n nie-inwoner vergoedeing aan die nie-inwonende vermaak- of sportpersone betaal, is die vermaak- en sportpersone direk vir die belasting verantwoordelik.

**Wat sal gebeur as ek dit nie nakom nie?**

'n Inwoner kan aan 'n oortreding skuldig bevind word en 'n boete betaal of tronk toe gaan vir 'n tydperk van nie meer as twee jaar nie, indien hulle versuim om:

* SARS van die beplande aangeleentheid in te lig;
* Die belasting van nie-inwonende vermaak- en sportpersone terug te hou;
* Die belasting aan SARS oor te betaal.

 Versuim om dit na te kom kan ook lei tot die inwoner wat persoonlik vir die betaling van die terughoubelasting aanspreeklik gehou word. Waar die nie-inwonende vermaak- en sportpersone vergoeding van 'n nie-inwoner ontvang en nie belastings verklaar nie, kan sodanige vermaak- of sportpersone, met hulle terugkeer na Suid-Afrika, toegang tot die land geweier word.

**Wanneer sal die terughoubelastingkoers nie van toepassing wees nie?**

Normale belastingkoerse sal van toepassing wees in plaas van die terughoubelastingkoers in die gevalle waar die vermaak- of sportpersoon:

* 'n Werknemer of 'n inwoner is; en
* Fisies in Suid-Afrika teenwoordig is vir 'n tydperk wat 183 dae in enige 12-maandetydperk oorskry wat begin of eindig in die belastingjaar wat die optrede in Suid-Afrika plaasgevind het.

Hoe om die belasting te betaal?

Die volgende stappe moet gevolg word:

**Stap 1 - Kennisgewing**

 Die inwoner wat hoofsaaklik verantwoordelik is vir die organisering van 'n optrede deur 'n nie-inwonende vermaak- of sportpersoon in Suid-Afrika, moet 'n *NR01 - Notification of Performance of Foreign Entertainer or Sportsperson – External Form* voltooi. Indien daar 'n nie-inwonende werkgewer betrokke is, val hierdie verpligting direk op die vermaak- en sportpersone. Hierdie vorm moet aan die besoekende kunstenaarspan gegee word binne 14 dae na die gepaardgaande ooreenkoms met die vermaak- en sportpersoon aangegaan is. Die volgende dokumentasie, soos gelys in paragraaf D van die NR01-vorm, moet die NR01 vergesel:

* Getekende kopieë van die ooreenkomste tussen die vermaak- en sportpersone en die inwonende organiseerder/promotor
* Paspoortkopieë
* Berekening van terughoubelasting
* Bevestiging van alle inkomste verdien terwyl in SA
* Bevestiging van die wisselkoers soos verskaf deur die SA kommersiële bank.

  Die inwoner moet:

* Die dokumente per e-pos stuur aan dswart@sars.gov.za, cc nres@sars.gov.za.

**Stap 2 - Registreer die belastingpligtige en reik 'n opgawe uit**

Die nie-inwonende vermaak- of sportpersoon (belastingpligtige) sal vir inkomstebelastingdoeleindes geregistreer word en 'n verwysingsnommer sal geallokeer word.

**Stap 3 - Aanslag**

Die inkomste wat op die belastingberekening aangedui is en saam met die NR01 gestuur is, sal gebruik word om 'n belastingaanslag uit te reik. Buitelandse bedrae moet na SA-Rand omgesit word teen die toepaslike sigkoers soos deur die bank verskaf op die datum wat die bedrag teruggehou is.

**Stap 4 - Beswaar of appèl**

Indien die belastingpligtige wil, kan hy/sy beswaar teen die aanslag maak. Die belastingpligtige of promotor moet 'n kennisgewing van beswaar (NOO) voltooi en dit per e-pos stuur aan die persoon wat op die aanslagbrief aangedui is, binne 30 dae vanaf die aanslag. Die ouditeur sal die beswaar oorweeg.

**Stap 5 - Inwoner se aanspreeklikheid om belasting terug te hou**

* Die belastingpligtige/promotor moet die belasting aan SARS oorbetaal met die gebruik van die nie-inwonende vermaak- of sportpersone se inkomstebelastingverwysingsnommer wat op die aanslag aangedui is.
* Waar die inwoner belasting terughou, moet die belasting aan SARS oorbetaal word deur die nie-inwonende vermaak- of sportpersone se inkomstebelastingverwysingsnommer, voor die einde van die maand wat volg op die maand waartydens die belasting afgetrek of teruggehou is.
* Waar die inwoner versuim om die terughoubelasting oor te betaal:
	+ Waar die inwoner nie vir LBS geregistreer is nie, sal SARS die inwoner vir LBS-doeleindes registreer en 'n bykomende LBS-aanslag aan hom uitreik vir die betaalbare bedrag vir die maand waarin die belasting verskuldig was.
	+ Indien die inwoner vir LBS geregistreer is, sal 'n bykomende LBS-aanslag uitgereik word vir die betaalbare bedreg vir die maand waarin die belasting verskuldig was.
* Die inwoner moet 'n EMP501-rekonsiliasie by SARS indien aan die einde van die jaar van aanslag.
* Die nie-inwonende vermaak- of sportpersoon is nie meer aanspreeklik vir die inkomstebelastingaanslag wat uitgereik is nie en 'n nul-aanslag sal gevolglik aan hulle uitgereik word.

**Stap 6 - Belastingklaringsertifikaat en belastingkredietsertifikaat**

'n Belastingklaringsertifikaat kan versoek word om die inwoner se kommersiële bank in staat te stel om die netto optredefooi aan die nie-inwonende vermaak- of sportpersone vry te stel. 'n Belastingkredietsertifikaat sal slegs uitgereik word sodra die belasting ten volle betaal is.

**Het jy hulp nodig?**

Indien jy enige hulp nodig het, verwys hier na ons kontakbesonderhede.